Ne, neće Windows 7 prestati raditi tog dana, nego Microsoft više neće pružati podršku za ovaj operativni sustav, niti izdavati sigurnosne i druge zakrpe i nadogradnje.

Oglas

Microsoft je već ranije najavio kako će 14. siječnja 2020. prestati s korisničkom podrškom za legendarni Windows 7 operativni sustav. Radi se o OS-u koji je vjerojatno jedan Microsoftovih najboljih uradaka, uz stariji Windows XP, puno starije Windows 95 i Windows 3.1 i naravno novi Windows 10.

Ako imate Windows 7 na svom stolnom ili prijenosnom računalu (kao što je to slučaj s ovim na kojem pišem ovu vijest) ovo je odlična prilika da si nadogradite svoj legalno kupljeni OS na novi Windows 10. Drugim riječima, ovo je i svojevrstan Microsoftov poticaj korisnicima da se prebace na “desetku” jer “sedmica” više neće imati nadogradnje. Hm, ako ću govoriti iz mog osobnog iskustva, moja “sedmica” već dugo vremena nije dobila nadogradnju, iako se radi o legalnim Windozerima koje su mi osobno uručili Microsoftovci. Ali dobro, nek’ im bude… :)

Ovo je i dodatni poticaj korisnicima na prelazak na novi OS, pogotovo što je ta migracija usporila posljednje vrijeme. Vrlo zanimljiv podatak koji je izbacila analitička kuća NetMarketShare govori kako je u travnju 2019. godine broj Windows 7 korisnika i dalje velik (36,43%), dok je Windows 10 korisnika oko 44,1%.

PROČITAJ JOŠ: Problemi sa svibanjskim ažuriranjem Windowsa 10

Microsoft ne bi bio Microsoft kada se ne bi dosjetio kako dodatno zaraditi. Ako ste emotivno vezani za Windows 7 i ne želite ponovo instalirati aplikacije i sve ostalo, Microsoft nudi sigurnosne nadogradnje koje ćete plaćati 200$ godišnje po računalu. Da, dobro ste primijetili, to je cijena veća od nove Windows 10 licence. Jes’ da je to bezobrazna cijena, ali znate kako se kaže – može im se, pa tko voli neka plati.

Nesumnjivo će dio korisnika ostati na Windows 7 operativnom sustavu jer samim prestankom Microsoftove podrške oni neće prestati raditi. Upravo suprotno, trebali bi raditi i dalje potpuno normalno, osim što u slučaju nekih problema nećete moći zvati Microsoft. U stvari hoćete, ali za 200$ godišnje i naravno pod pretpostavkom da je vaša licenca legalna.

Sve je to i u skladu s nedavnim našim člankom “još uvijek mogućem” besplatnom prelasku na novi Windows 10 OS, koji svakako preporučujemo pročitati.

A Windows 8/8.1, do kada vrijedi podrška za taj OS? U Microsoftu kažu – do 10. siječnja 2023. godine. Za “osmice” još ima vremena… :)